Premissis nostris humillima recommendacione et salute, debitum in Domino reuerencie et honoris. Reuerendissime p[ater]. Hiis decursis diebus diuersas literas super lamentabili statu istius patrie p[aternitati] v[estre] reuerendissime scripsimus, similiter et domino gubernatorj, super quibus nullum penitus responsum receperamus. Hac de caussa easdem literas repetendas duximus, timentes quod ad manus p. v. non peruenerant. Circa assumpcionis Marie, nauigantibus nobis ad Viborgh, scripsimus p. v. reuerendissime mediante nuncio nostro proprio de nouitatibus tunc occurrentibus. Deinde, existentibus nobis in Viborgh, iterum ad longum scripsimus, qualiter Kanutus Posze cum familiaribus nostris et aliis ibi existentibus contra Ruthenos transiit. Postquam igitur huc ad Abo reuersi sumus, quam primum nobis innotuit de obsidione castri Viborgh et miserabilj strage, que facta est per totam Kareliam, statim idipsum p. v. annunciare curauimus. Diebus eciam postea transactis literas continuare non cessauimus, que, si ad manus p. v. peruenerant, satis intelliget, in quibus punctis sumus cum Ruthenis. Sin autem istas recapitulando ad omnem euentum scribere statuimus. Sumus enim nunc plurimum perplexi de insultu Ruthenorum, qui patriam totam delere minantur, et nisi Dominus Deus nobis specialiter succurrere velit et paternitas v. dignetur de salute istius patrie cogitare, non videmus superesse refugium. Magnam hucusque spem de aduentu domini gubernatoris habuimus, et nisi adhuc in breuj cum exercitu veniet, non est vnde adiutorium speramus, Ffacta est primum vniuersalis expedicio contra Ruthenos de tota patria, ita videlicet quod de partibus istis remocioribus quatuor rustici quintum in expensis et aliis sustentare deberent; demum ingruente maiorj periculo quilibet indifferenter habens annos quindecim in etate exire cogebatur. Igitur quasi de tota patria homines illic congregati sunt. Vtinam aliquid boni pro tuicione patrie efficere possent. Sed vnum dolentes referimus, quod armigeros, qui deberent ducere exercitum, valde paucos habemus, sine quibus rustici non audent progredi, quare res nostra quasi in desperacione dependet. Jpsi enim aduersarij nostri copiosum habent exercitum, armigeros multos et in rebus bellicis, ut communiter famatur, valde expertos. Equos insuper habent valentissimos, que omnia nobis timorem incuciunt. Preter eas, quas in prioribus literis nostris p. v. ordinauimus copias, mittimus et nunc diuersas literas, quas hiis diebus receperamus, ex quibus p. v. plane senciet, quid de aduersariis nostris presumere debeamus. Multa & alia reuerendissime p. de miserabilj statu istius patrie essent scribenda, pestis hic in partibus in plerisque locis iam inualuit, vnde homines non mediocriter contristantur. Faciet Deus, ut ex post meliora noua de euentu istius rej p. v. scribemus, quam altissimus in vtriusque hominis optima valitura ad dies longeuos felicissime dignetur conseruare. Ex castro nostro Kwsto in crastino beati Francisci confessoris anno etc. xcquinto, nostro sub signeto. Magnus, eadem gracia episcopus Aboensis. Adress: Reuerendissimo in Christo patri et domino, domino Jacobo, miseracione diuina alme Vpsalensis ecclesie archiepiscopo, ffautorj et domino nostro prestantessimo.